На основу члана 2. став 3. тачка ц), члана 7. тачка б), те чланова 58. и 70. Закона о Централној банци Босне и Херцеговине („Службени гласник БиХ“, бр. 1/97, 29/02, 8/03 13/03, 14/03, 9/05, 76/06 и 32/07) и чланова 6. и 21. Одлуке о надгледању функционисања платних система, бр. УВ-122-01-1-1909-9/22 од 27.10.2022. године, Управни одбор Централне банке Босне и Херцеговине, на 13. сједници од 27.09. i 29.09.2022. године i 14. сједници од od 27.10.2022. године, доноси

**ОДЛУКУ О МЕТОДОЛОГИЈИ НАДГЛЕДАЊА ПЛАТНИХ СИСТЕМА**

**ДИО ПРВИ – ОПШТЕ ОДРЕДБЕ**

Члан 1.

(Предмет одлуке)

Овом одлуком Централна банка Босне и Херцеговине (у даљем тексту: Централна банка) утврђује критеријуме за класификацију платних система и стандарде који требају бити испуњени за ефикасан, поуздан и несметан рад платних система.

**ДИО ДРУГИ – КРИТЕРИЈУМИ ЗА КЛАСИФИКАЦИЈУ ПЛАТНИХ СИСТЕМА**

Члан 2.

(Класификација платних система)

Платни системи се класификују као системски значајан платни систем, значајан платни систем или остали платни системи у складу са класификацијом платних система утврђеном прописом Централне банке о надгледању функционисања платних система.

Члан 3.

(Критеријуми за класификацију)

Платни системи се класификују на основу сљедећих критеријума:

1. укупне вриједности трансакција које су извршене преко платног система у току претходне календарске године,

б) укупног броја трансакција које су извршене преко платног система у току претходне календарске године, и

ц) поравнања плаћања других платних система или система поравнања хартија од вриједности у датом платном систему.

Члан 4.

(Критеријуми за класификацију системски значајног платног система)

Платни систем се класификује као системски значајан платни систем, ако се у њему врши поравнање плаћања других платних система и/или система поравнања хартија од вриједности и ако испуњава један од сљједећих услова:

1. да укупна вриједност трансакција извршених преко платног система у току претходне календарске године износи најмање 50 милијарди КМ,

б) да укупан број трансакција извршених преко платног система у току претходне календарске године износи најмање 10 милиона.

Члан 5.

(Критеријуми за класификацију значајног платног система)

Платни систем који не испуњава услове да се класификује као системски значајан платни систем, класификује се као значајан платни систем, ако испуњава сљедеће услове:

1. да укупна вриједност трансакција извршених преко платног система у току претходне календарске године износи најмање 5 милијарди КМ и

б) да укупан број трансакција извршених преко платног система у току претходне календарске године износи најмање 10 милиона.

Члан 6.

(Критеријуми за класификацију осталих платних система)

Платни систем који не испуњава услове из члана 5. ове одлуке се класификује као „остали платни системи“.

Члан 7.

(Класификација платних система Централне банке)

Платни систем бруто поравнање у реалном времену и жироклиринг систем, чији је власник и оператер Централна банка, се класификују као системски значајни платни системи.

Члан 8.

(Доношење акта о класификацији појединачног платног система)

(1) Управни одбор ће за све појединачне платне системе, изузев платног система из члана 7. ове одлуке, а на основу критеријума за класификацију платних система утврђених у дијелу другом ове одлуке, донијети акт о класификацији појединачног платног система.

(2) Управни одбор може донијети акт о класификацији појединачног платног система који одступа од критеријума за класификацију платних система утврђених у дијелу другом ове одлуке, само уколико оцијени да је то потребно због одржавања финансијске стабилности.

**ДИО ТРЕЋИ – СТАНДАРДИ ЗА ЕФИКАСАН, ПОУЗДАН И НЕСМЕТАН РАД КЛАСИФИКОВАНОГ ПЛАТНОГ СИСТЕМА**

Члан 9.

(Стандарди за надгледање платних система)

Централна банка као стандарде који требају бити испуњени за ефикасан, поуздан и несметан рад класификованог платног система примјењује „Принципе за инфраструктуру финансијског тржишта“ утврђене прописом Централне банке о надгледању функционисања платних система.

Члан 10.

(Принципи и кључна разматрања за процјену усклађености платних система)

Испуњавање стандарда за ефикасан, поуздан и несметан рад класификованих платних система одређује се процјеном нивоа усклађености платних система са принципима и њиховим кључним разматрањима на начин утврђен у Прилогу 1. ове одлуке „Принципи и кључна разматрања за процјену усклађености платних система“, а у складу са прописом Централне банке о надгледању функционисања платних система.

Члан 11.

(Примјена принципа и кључних разматрања)

Зависно од класификације платног система, за процјену усклађености платног система примјењују се одговарајући принципи и њихова кључна разматрања на начин утврђен у Прилогу 2. ове одлуке „Принципи и кључна разматрања за процјену усклађености сходно класификацији платног система“.

**ДИО ЧЕТВРТИ – ЗАВРШНЕ ОДРЕДБЕ**

Члан 12.

(Завршне одредбе)

Ова одлука ступа на снагу осмог дана од дана објављивања на интернет страници Централне банке Босне и Херцеговине, а примјењиваће се од 01.01.2023. године.

Предсједавајући

Број: УВ-122-01-1-1909-10/22 Управног одбора Централне банке

Сарајево, 27.10.2022. године Босне и Херцеговине

ГУВЕРНЕР

др Сенад Софтић

**Прилог 1. „Принципи и кључна разматрања за процјену усклађености платних система“**

|  |  |
| --- | --- |
| **Принцип 1. Правни основ**  Платни систем треба да има чврсту, јасну, транспарентну и примјењиву правну основу за сваки материјални аспект својих активности у свим релевантним јурисдикцијама. | |
| Кључно разматрање 1  Законски основ треба да обезбиједи висок степен сигурности за сваки материјални аспект активности платног система у свим релевантним јурисдикцијама. | **Материјални аспекти и релевантне јурисдикције**  П.1.1.1: Који су материјални аспекти активности платног система који захтијевају висок степен правне сигурности (на примјер, права и интереси у финансијским инструментима; коначност поравнања; нетирање; интероперабилност; имобилизација и дематеријализација хартија од вриједности; аранжмани испорука насупрот плаћању (енгл. скр. DvP), плаћање насупрот плаћању (енгл. скр. PvP) или испорука насупрот испоруци (енгл. скр. DvD); колатерални аранжмани (укључујући договоре о маржама); и задане процедуре)?  П.1.1.2: Које су релевантне јурисдикције за сваки материјални аспект активности платног система? |
| **Законски основ за сваки материјални аспект**  П.1.1.3: Како платни систем осигурава да његов правни основ (то јест правни оквир и правила, процедуре и уговори) пружа висок степен правне сигурности за сваки материјални аспект активности платног система у свим релевантним јурисдикцијама?  *- За платни систем који има аранжман нетирања, како* платни систем *осигурава да његов правни основ подржава проводивост тог аранжмана?*  *-Ако се коначност поравнања јавља у* платном систему, *како платни систем осигурава да његов правни основ подржава коначност трансакција, укључујући и оне од инсолвентних учесника? Да ли правна основа за механизме спољног поравнања које користи* платни систем*, као што су пренос средстава или системи преноса хартија од вриједности, такође подржавају ту коначност?* |
| Кључно разматрање 2  Платни систем треба да има правила, процедуре и уговоре који су јасни, разумљиви и досљедни релевантним законима и прописима. | П.1.2.1: Како платни систем показује да су његова правила, процедуре и уговори јасни и разумљиви?  П.1.2.2: Како платни систем осигурава да су његова правила, процедуре и уговори досљедни с релевантним законима и прописима (на примјер, путем правних мишљења или анализе)? Да ли су неке недосљедности идентификоване и ријешене? Јесу ли правила, процедуре и уговори платног система преиспитани или оцијењени од стране спољних власти или субјеката?  П.1.2.3: Да ли се правила, процедуре и уговори платног система прије ступања на снагу морају одобрити? Ако је одговор ДА, од кога и како? |
| Кључно разматрање 3  Платни систем би требало да може артикулисати законску основу за своје активности релевантним надлежним институцијама, учесницима и, ако је релевантно, клијентима учесника, на јасан и разумљив начин. | П.1.3.1: Како платни систем артикулише правну основу за своје активности релевантним властима, учесницима и, гдје је релевантно, клијентима учесника? |
| Кључно разматрање 4  Платни систем би требао да има правила, процедуре и уговоре који су примјењиви у свим релевантним јурисдикцијама. Требало би да постоји висок степен сигурности да акције које предузима платни систем у складу са тим правилима и процедурама неће бити поништене, учињене неважећим или предмет одгађања. | **Примјењивост правила, процедура и уговора**  П.1.4.1: Како платни систем постиже висок ниво повјерења да су правила, процедуре и уговори које се односе на операције платног система проводиви у свим релевантним јурисдикцијама утврђеним у кључном разматрању 1 (на примјер, путем правних мишљења и анализе)? |
| **Степен сигурности за правила и процедуре**  П.1.4.2: Како платни систем постиже висок степен извјесности да његова правила, процедуре и уговори неће бити поништене, учињене неважећим или предмет одгађања? Постоје ли околности у којима радње платног система по његовим правилима, поступцима или уговорима могу бити поништене, учињене неважећим или предмет одгађања? Ако је одговор ДА, навести околности.  П.1.4.3: Да ли је суд у било којој релевантној јурисдикцији икада сматрао да су активности или аранжамани платног система у склопу својих правила и процедура непроводиви? |
| Кључно разматрање 5  Платни систем који обављају послове у више јурисдикција би требало да утврде и ублаже ризике који настају из потенцијалног сукоба закона у разним јурисдикцијама. | П.1.5.1: Ако платни систем обавља послове у више јурисдикција, како платни систем идентификује и анализира било која потенцијална питања сукоба закона? Када постоји несигурност у вези са проводивости закона у релевантним јурисдикцијама, је ли платни систем добио независну правну анализу потенцијалних питања сукоба закона? Која потенцијална питања сукоба закона је платни систем идентификовао и анализирао? Како платни систем рјешава потенцијална питања сукоба закона? |

|  |  |
| --- | --- |
| **Принцип 2. Управљање**  Платни систем треба да има аранжмане управљања који су јасни и транспарентни, те промовишу сигурност и ефикасност платног система и подржавају стабилност ширег финансијског система, друга релевантна питања од јавног интереса и циљеве релевантних заинтересованих страна. | |
| Кључно разматрање 1  Платни систем треба да има циљеве у којима је приоритет стављен на сигурност и ефикасност платног система и којима се експлицитно подржава финансијска стабилност и друга релевантна питања од јавног интереса. | П.2.1.1: Који су циљеви платног система и јесу ли јасно идентификовани? Како платни систем процијењује свој учинак у постизању својих циљева?  П.2.1.2: Да ли циљеви платног система постављају висок приоритет на сигурност и ефикасност? Како циљеви платног система експлицитно подржавају финансијску стабилност и друга релевантна питања од јавног интереса? |
| Кључно разматрање 2  Платни систем би требало да има документоване аранжмане о управљању који обезбјеђују јасне и директне линије одговорности и извјештавања. Ови аранжмани треба да буду објављени власницима, релевантним институцијама, учесницима и, на генералном нивоу, јавности. | **Аранжмани управљања**  П.2.2.1: Који су аранжмани управљања по којима управни одбор (или еквивалент) и менаџмент платног система дјелују? Које су линије одговорности и извјештавања унутар платног система? Како и гдје су ови аранжмани документовани?  П.2.2.2: За системе којима управља централна банка, како аранжмани управљања рјешавају било који уочени или могући сукоб интереса? У коликој мјери аранжмани управљања омогућавају раздвајање оператора и функције надгледања?  П.2.2.3: Како платни систем извјештава власнике, учеснике и друге релевантне заинтересоване стране? |
| **Објављивање аранжмана управљања**  П.2.2.4: Како су аранжмани управљања објављени власницима, релевантним институцијама, учесницима и, на генералном нивоу, јавности? |
| Кључно разматрање 3  Улоге и одговорности управног одбора платног система (или еквивалента) треба да буду јасно прецизирани, и треба да постоје документоване процедуре за функционисање, укључујући процедуре за утврђивање, рјешавање и управљање сукобима интереса чланова. Одбор треба да врши преглед генералних резултата и резултата појединачних чланова одбора редовно. | **Улоге и одговорности одбора**  П.2.3.1: Које су улоге и одговорности управног одбора платног система (или еквивалента), и јесу ли јасно одређени?  П.2.3.2: Које су процедуре управног одбора за његово функционисање, укључујући процедуре за утврђивање, рјешавање и управљање сукобима интереса чланова? Како су ове процедуре документоване и коме се објављују? Колико често се ревидирају?  П.2.3.3: Опишите комитете који су основани како би се олакшало функционисање управног одбора. Које су улоге, одговорности и какав је састав тих комитета? |
| **Преглед резултата**  П.2.3.4: Које су процедуре успостављене да се ревидира рад управног одбора у цјелини, те рад сваког члана управног одбора појединачно? |
| Кључно разматрање 4  Одбор би требало да укључи одговарајуће чланове са одговарајућим вјештинама и мотивацијом потребном за извршавање вишеструких улога. То обично значи укључивање неизвршних чланова одбора. | П.2.4.1: У којој мјери управни одбор платног система има одговарајуће вјештине и мотивацију потребну за извршавање својих вишеструких улога? Како платни систем осигурава да је то случај?  П.2.4.2: Које потицаје платни систем пружа члановима управног одбора како би могао привући и задржати чланове управног одбора с одговарајућим вјештинама? Како ови потицаји одражавају дугорочно постизање циљева платног система?  П.2.4.3: Да ли управни одбор укључује неизвршне или независне чланове одбора? Ако да, колико?  П.2.4.4: Ако одбор укључује независне чланове одбора, како платни систем дефинише независног члана одбора? Да ли платни систем открива које члан(ове) одбора сматра независним? |
| Кључно разматрање 5  Улоге и одговорности менаџмента треба да буду јасно дефинисане. Менаџмент платног система треба да има одговарајуће искуство, мјешавину вјештина и интегритет неопходан за извршавање својих одговорности за рад и управљање ризиком у платном систему. | **Улоге и одговорности менаџмента**  П.2.5.1: Које су улоге и одговорности менаџмента и да ли су оне јасно наведене?  П.2.5.2: Како се постављају и оцјењују улоге и циљеви менаџмента? |
| **Искуство, вјештине и интегритет**  П.2.5.3: У којој мјери менаџмент платног система има одговарајуће искуство, мјешавину вјештина и интегритета неопходну за рад и управљање ризиком платног система? Како платни систем осигурава да је то случај?  П.2.5.4: Који је процес уклањања менаџмента ако је потребно? |
| Кључно разматрање 6  Одбор треба да успостави јасан, документован оквир за управљање ризиком који укључује политику толеранције према ризику платног система, додјељује одговорност за одлуке о ризику и рјешава доношење одлука у кризама и хитним ситуацијама. Аранжмани управљања би требало да осигурају да управљање ризиком и функције интерне контроле имају довољно овлашћења, независности, ресурса и приступ одбору. | **Оквир управљања ризиком**  П.2.6.1: Који је оквир управљања ризиком који је успоставио управни одбор? Како је то документовано?  П.2.6.2: Како се овај оквир бави политиком толеранције ризика платног система, додјељује одговорности за одлуке о ризику (као што су лимити изложености ризику) и рјешава доношење одлука у кризама и ванредним ситуацијама?  П.2.6.3: Који је процес за одређивање, одобравање и ревизију оквира за управљање ризиком? |
| **Овлашћење и независност функције управљања ризиком и функције ревизије**  П.2.6.4: Које су улоге, одговорности, овлашћења, линије извјештавања и ресурси функција управљања ризиком и ревизије?  П.2.6.5: Како управни одбор осигурава да постоји адекватно управљање у смислу усвајања и коришћења модела управљања ризицима? Како се валидирају ови модели и сродне методологије? |
| Кључно разматрање 7  Одбор треба да осигура да концепт платног система, правила, глобална стратегија и важније одлуке одражавају на адекватан начин легитимне интересе директних и индиректних учесника и других ревелантних заинтересованих страна. Важније одлуке би требало да буду јасно објављене релевантним заинтересованим странама и, гдје постоји снажан тржишни утицај, јавности. | **Утврђивање и разматрање интереса заинтересованих страна**  П.2.7.1: Како платни систем идентификује и узима у обзир интересе учесника платног система и других релевантних заинтересованих страна у свом доношењу одлука у вези са својим концептом, правилима, општом стратегијом и главним одлукама?  П.2.7.2: Како управни одбор разматра ставове директних и индиректних учесника и других релевантних заинтересованих страна о овим одлукама; на примјер, да ли су учесници укључени у комитет за управљање ризицима, у корисничке комитете као што је група за управљање неизвршеним обавезама или путем јавних консултација? Како се идентификују сукоби интереса између заинтересованих страна и платног система и како се они рјешавају? |
| **Објављивање**  П.2.7.3: У којој мјери платни систем објављује важне одлуке које доноси управни одбор релевантним заинтересованим странама и, гдје је прикладно, јавности? |

|  |  |
| --- | --- |
| **Принцип 3. Оквир за свеобухватно управљање ризиком**  Платни систем треба да има чврст оквир за управљање ризиком за свеобухватно управљање правним, кредитним, ризиком ликвидности, оперативним и другим ризицима. | |
| Кључно разматрање 1  Платни систем треба да има политике управљања ризиком, процедуре и системе који омогућавају да се утврде, мјере, надгледају и да се управља низом ризика који настају или се са истим суочава платни систем. Оквири за управљање ризиком треба да буду предмет периодичног прегледа. | **Ризици који настају или се са истим суочава платни систем**  П.3.1.1: Које врсте ризика настају или се са истим суочава платни систем? |
| **Политике управљања ризиком, процедуре и системи**  П.3.1.2: Које су политике, процедуре и контроле платног система које помажу у идентификацији, мјерењу, праћењу и управљању ризицима који настају или се са истим суочава платни систем?  П.3.1.3: Које системе управљања ризиком користи платни систем да би помогао у идентификацији, мјерењу, праћењу и управљању својим ризицима?  П.3.1.4: Како ови системи обезбјеђују капацитет да се сумирају изложености платног система, те гдје је прикладно, других релевантних страна, као што су учесници платног система и њихови клијенти? |
| **Преглед политика управљања ризиком, процедура и система**  П.3.1.5: Који је процес за развој, одобравање и одржавање политика, процедура и система управљања ризицима?  П.3.1.6: Како платни систем оцјењује дјелотворност политика, процедура и система управљања ризиком?  П.3.1.7: Колико често платни систем прегледа и ажурира политике, процедуре и системе управљања ризиком? Како ове ревизије узимају у обзир промјене у интензитету ризика, промјењиво окружење и тржишне праксе? |
| Кључно разматрање 2  Платни систем треба да обезбиједи подстицаје за учеснике и, ако је релевантно, њихове клијенте ради управљања и контролисања ризика које представљају за платни систем. | П.3.2.1: Које информације платни систем пружа својим учесницима и, гдје је релевантно, њиховим клијентима како би им омогућио управљање и контролисање ризика које представљају за платни систем?  П.3.2.2: Које подстицаје платни систем пружа учесницима и, гдје је релевантно, њиховим клијентима ради праћења и управљања ризицима које представљају за платни систем?  П.3.2.3: Како платни систем осмишљава своје политике и системе тако да буду ефикасни у омогућавању својим учесницима и, гдје је то релевантно, њиховим клијентима да управљају и контролишу своје ризике? |
| Кључно разматрање 3  Платни систем треба редовно вршити преглед значајних материјалних ризика које сноси од других субјеката или представља за друге субјекте (као што су други платни систем/и, банке за поравнање, пружаоци ликвидности и пружаоци услуга), као резултат међузависности и развијати одговарајуће инструменте управљања ризиком да би се ови ризици рјешавали. | **Значајни материјални ризици**  П.3.3.1: Како платни систем идентификује значајне материјалне ризике који произилазе од других субјеката и ризике којима платни систем излаже друге субјекте као резултат међузависности? Које значајне материјалне ризике је идентификовао платни систем?  П.3.3.2: Како се ови ризици мјере и прате? Колико често платни систем преиспитује ове ризике? |
| **Инструменти управљања ризиком**  П.3.3.3: Које алате за управљање ризиком користи платни систем за рјешавање ризика који произилазе из међузависности са другим субјектима?  П.3.3.4: Како платни систем оцјењује ефикасност ових алата за управљање ризиком? Како платни систем преиспитује алате за управљање ризицима које користи за рјешавање ових ризика? Колико често се проводи ова ревизија? |
| Кључно разматрање 4  Платни систем треба да утврди сценарије који би могли потенцијално да спријече могућност обављања кључних послова и услуга као актуелно питање које изазива забринутост и да процијене ефикасност цијелог низа опција за опоравак или несметано затварање. Платни систем треба да припреми одговарајуће планове за опоравак или несметано затварање засновано на резултатима те процјене. Ако је примјењиво, платни систем треба такође да обезбиједи релевантним надлежним органима информацију која је потребна у сврху планирања затварања. | **Сценарији који могу спријечити платни систем да обавља кључне послове и услуге**  П.3.4.1: Како платни систем идентификује сценарије који потенцијално могу спријечити платни систем да пружи своје кључне послове и услуге? Који су сценарији идентификовани као резултат ових процеса?  П.3.4.2: Како ови сценарији узимају у обзир и независне и повезане ризике којима је платни систем изложен? |
| **Опоравак и несметано затварање**  П.3.4.3: Какве планове платни систем има за свој опоравак или несметано затварање?  П.3.4.4: Како кључне стратегије платни систем за опоравак или несметано затварање омогућавају платном систему да настави пружати кључне послове и услуге?  П.3.4.5: Како се ревидирају и ажурирају планови за опоравак платног система и несметано затварање? Колико често се планови прегледавају и ажурирају? |

|  |  |
| --- | --- |
| **Принцип 4. Кредитни ризик**  Платни систем треба ефикасно мјерити, пратити и управљати својом кредитном изложеношћу према учесницима, те изложеност која произилази из процеса плаћања, клиринга и поравнања. Платни систем треба одржавати довољна финансијска средства да може покрити своју кредитну изложеност према сваком учеснику у потпуности са високим степеном поузданости. | |
| Кључно разматрање 1  Платни систем треба да успостави чврст оквир за управљање кредитном изложеношћу својим учесницима и кредитним ризицима који произилазе из његових процеса плаћања, клиринга и поравнања. Кредитна изложеност може произаћи из тренутне изложености, потенцијалне будуће изложености или обоје. | П.4.1.1: Који је оквир платног система за управљање кредитним изложеностима (укључујући тренутну и потенцијалну будућу изложеност према својим учесницима, а која произилази из његових процеса плаћања, клиринга и поравнања)?  П.4.1.2: Колико често се оквир ревидира како би одражавао промјењиво окружење, тржишне праксе и нове производе? |
| Кључно разматрање 2  Платни систем треба да идентификује изворе кредитног ризика, редовно мјери и прати кредитну изложеност и контролише ове ризике користећи одговарајуће алате за управљање ризицима. | П.4.2.1: Како платни систем идентификује изворе кредитног ризика? Који су извори кредитног ризика које је идентификовао платни систем?  П.4.2.2: Како платни систем мјери и прати кредитну изложеност? Колико често се прерачунава, а колико често би платни систем могао прерачунавати ове изложености? Колико су информације правовремене?  П.4.2.3: Које алате платни систем користи за контролу идентификованих извора кредитног ризика (на примјер, БПРВ или механизам намирења по принципу испорука насупрот плаћања (енгл. скр. DvP), ограничавање нето задужења или кредита унутар дана, успостављање ограничења концентрације или означавање позиција на тржишту на дневном нивоу или унутардневној основи)? Како платни систем мјери ефикасност ових алата? |
| Кључно разматрање 3  Платни систем треба да покрије своје тренутне и, тамо гдје постоје, потенцијалне будуће изложености према сваком учеснику у потпуности са високим степеном поузданости користећи колатерале и друге еквивалентне финансијске ресурсе (видјети принцип 5 о колатералу). У случају платног система са одгођеним платним поравнањем у којем не постоји гаранција поравнања, али гдје се његови учесници суочавају с кредитном изложеношћу која произлази из процеса плаћања, клиринга и поравнања, такав платни систем би требао одржавати, у најмању руку, довољне ресурсе за покриће изложености два учесника и њихових повезаних друштава које би створиле највећу агрегатну кредитну изложеност у систему. | **Покривеност изложености сваком учеснику**  П.4.3.1: Како платни систем покрива своје тренутне и, тамо гдје постоје, потенцијалне будуће изложености према сваком учеснику? Какав је састав финансијских средстава платног система који се користе за покриће ових изложености? Колико су ова финансијска средства доступна?  П.4.3.2: У којој мјери ова финансијска средства покривају тренутну и потенцијалну будућу изложеност платног система у потпуности са високим степеном поузданости? Колико често платни систем оцјењује довољност ових финансијских средстава? |
| **Платни системи са одгођеним платним поравнањем у којима не постоји гаранција поравнања**  П.4.3.3: Ако је платни систем са одгођеним платним поравнањем,у којем не постоји гаранција поравнања, да ли се његови учесници суочавају с кредитном изложеношћу која проистиче из процеса плаћања, клиринга и поравнања? Ако у систему постоје кредитне изложености, како систем прати и мјери те изложености?  П.4.3.4: Ако је платни систем са одгођеним платним поравнањем,у којем не постоји гаранција поравнања и има кредитну изложеност међу својим учесницима, у којој мјери финансијски ресурси платног система покривају, у најмању руку, неиспуњење обавеза од стране два учесника и њихових повезаних друштава које би створиле највећу укупну кредитну изложеност у систему? |
| Кључно разматрање 4  Платни систем би требао успоставити експлицитна правила и процедуре које у потпуности рјешавају све кредитне губитке с којима се може суочити као резултат било којег појединачног или комбинованог неизвршења обавеза међу својим учесницима у погледу било које њихове обавезе према платном систему. Ова правила и процедуре би требало да се односе на то како би се алоцирали потенцијално непокривени кредитни губици, укључујући отплату свих средстава која платни систем може позајмити од пружаоца ликвидности. Ова правила и процедуре би такође требале указивати на процес платног система за допуну свих финансијских средстава које платни систем може користити током стресног догађаја, тако да платни систем може наставити радити на сигуран и ефикасан начин. | **Алокација кредитних губитака**  П.4.7.1: Како правила и процедуре платног система експлицитно рјешавају све кредитне губитке с којима се може суочити као резултат било каквог појединачног или комбинованог неизвршења обавеза међу његовим учесницима у погледу било које њихове обавезе према платном систему? Како правила и процедуре платног система рјешавају алокацију непокривених кредитних губитака и којим редослиједом, укључујући отплату средстава која платни систем може посудити од пружаоца ликвидности? |
| **Допуна финансијских средстава**  П.4.7.2: Која су правила и процедуре платног система о допуни финансијских средстава која су исцрпљена током стресног догађаја? |

|  |  |
| --- | --- |
| **Принцип 5. Колатерал**  Платни систем који захтијева колатерал за управљање властитом кредитном изложеношћу или кредитном изложеношћу његових учесника требао би прихватити колатерал с ниским кредитним ризиком, ризиком ликвидности и тржишним ризицима. Платни систем би такође требао поставити и проводити и на одговарајући начин провести конзервативне корективне мјере и лимите концентрације. | |
| Кључно разматрање 1  Платни систем би генерално требало да ограничи имовину коју прихвата као колатерал на ону са ниским кредитним ризиком, ризиком ликвидности и тржишним ризицима. | П.5.1.1: Како платни систем утврђује да ли се одређена имовина може прихватити као колатерал, укључујући колатерал који ће бити прихваћен у изузетним случајевима? Како платни систем утврђује шта се квалификује као изузетни случај? Колико често платни систем прилагођава ове одлуке? Колико често платни систем прихвата колатерал у изузетним случајевима и поставља ли ограничења на прихватање таквог колатерала?  П.5.1.2: Како платни систем прати колатерал који је књижен тако да колатерал испуњава примјењиве критеријуме прихватања?  П.5.1.3: Како платни систем идентификује и ублажава могући специфични ризик од погрешне процјене – на примјер, ограничавањем колатерала који прихвата (укључујући лимите концентрације колатерала)? |
| Кључно разматрање 2  Платни систем би требао успоставити разумне праксе вредновања колатерала и развити корективне мјере које се редовно тестирају и које узимају у обзир стресне тржишне услове. | **Пракса вредновања**  П.5.2.1: Колико често платни систем процјењује своје колатерале на тржишту? Да ли то чини дневно?  П.5.2.2: У којој мјери је платни систем овлашћен да врши дискреционо право у процјени имовине када тржишне цијене не представљају њихову праву вриједност? |
| **Пракса корективних мјера**  П.5.2.3: Како платни систем одређује корективне мјере?  П.5.2.4: На који начин платни систем тестира довољност корективних мјера и валидира своје процедуре корективних мјера, нарочито у погледу потенцијалног пада вриједности имовине у стресним тржишним условима који укључују ликвидацију колатерала? Колико често платни систем проводи овај тест? |
| Кључно разматрање 3  Како би се смањила потреба за процикличким прилагођавањима, платни систем би требао успоставити стабилне и конзервативне корективне мјере које су подешене тако да укључују периоде стресних тржишних услова, у мјери у којој је то изводљиво и разумно. | П.5.3.1: Како платни систем идентификује и процјењује потенцијалну процикличност својих подешених корективних мјера? Како платни систем разматра смањење потребе за процикличним прилагођавањем – на примјер, укључивањем периода стресних тржишних услова током подешавања корективних мјера? |
| Кључно разматрање 4  Платни систем би требао избјегавати концентрисано држање одређене имовине гдје би то значајно умањило способност да се таква средства брзо ликвидирају без значајних негативних ефеката на цијену. | П.5.4.1: Које су политике платног система за идентификацију и избјегавање концентрисаних држања одређене имовине како би се ограничили потенцијални негативни ефекти цијена приликом ликвидације? Који фактори (на примјер, неповољни ефекти цијена или тржишни услови) се узимају у обзир при одређивању ових политика?  П.5.4.2: Како платни систем прегледа и оцјењује политике и праксе концентрације како би утврдио њихову адекватност? Колико често платни систем прегледа и оцјењује ове политике и праксе? |
| Кључно разматрање 5  Платни систем који прихвата прекогранични колатерал треба да ублажи ризике повезане са његовом употребом и обезбиједи да се колатерал може благовремено користити. | П.5.5.1: Који су правни, оперативни, тржишни и други ризици са којима се платни систем суочава прихватањем прекограничног колатерала? Како платни систем ублажава ове ризике?  П.5.5.2: Како платни систем осигурава да се прекогранични колатерали могу благовремено користити? |
| Кључно разматрање 6  Платни систем би требао користити систем управљања колатералом који је добро осмишљен и оперативно флексибилан. | **Дизајн система управљања колатералом**  П.5.6.1: Које су примарне карактеристике система управљања колатералом које користи платни систем?  П.5.6.2: Како и у којој мјери платни систем прати поновну употребу колатерала и своја права на дате колатерале? |
| **Оперативна флексибилност**  П.5.6.3: Како и у којој мјери систем управљања колатералом који користи платни систем прихвата промјене у текућем праћењу и управљању колатералом?  П.5.6.4: У којој мјери је систем управљања колатералом оперативно оспособљен одговарајућим радницима како би се осигурало несметано пословање чак и у временима тржишног стреса? |

|  |  |
| --- | --- |
| **Принцип 7. Ризик ликвидности**  Платни систем треба да ефикасно мјери, надгледа и управља ризиком ликвидности. Платни систем треба да одржава довољно ликвидних ресурса у свим релевантним валутама да би се извршило поравнање истог дана, те ако је потребно дневна и вишедневна поравнања платних обавеза са високим степеном повјерења у ситуацијама потенцијалних стресних сценарија који би се требали укључити, али нису ограничени на неизвршење обавеза учесника и придружених друштава, што би генерисало највећу укупну обавезу ликвидности за платни систем у екстремним али вјероватним тржишним условима. | |
| Кључно разматрање 1  Платни систем треба да има чврст оквир за управљање ризицима ликвидности везано за учеснике, банке за поравнање, ностро агенте, депозитарске банке, пружаоца ликвидности и друга лица. | П.7.1.1: Који је оквир платног система за управљање ризицима ликвидности у свим релевантним валутама, везано за његове учеснике, банке за поравнање, ностро агенте, депозитарске банке, пружаоца ликвидности и друге субјекте?  П.7.1.2: Која је природа и величина потреба за ликвидношћу платног система, и повезани извори ризика ликвидности, који се јављају у платном систему у свим релевантним валутама?  П.7.1.3: Како платни систем узима у обзир потенцијални агрегатни ризик ликвидности настао од стране појединачног учесника и његових повезаних друштава који могу играти вишеструке улоге у односу на платни систем? |
| Кључно разматрање 2  Платни систем треба да има ефикасне оперативне и аналитичке инструменте за утврђивање, мјерење и надгледање поравнања и токова средстава стално и благовремено, укључујући и употребу ликвидности у току дана. | П.7.2.1: Које оперативне и аналитичке алате има платни систем за идентификацију, мјерење и праћење токова поравнања и финансирања?  П.7.2.2: Како платни систем користи те алате за идентификацију, мјерење и праћење својих поравнања и токова финансирања на континуираној и благовременој основи, укључујући коришћење унутардневне ликвидности? |
| Кључно разматрање 3  Платни систем, укључујући и онај који користи механизам са одгођеним поравнањем, треба да одржава довољно ликвидних ресурса у свим релевантним валутама да би се извршило поравнање истог дана, и ако је потребно, дневна и вишедневна поравнања платних обавеза уз висок степен сигурности у великом низу потенцијалних стресних сценарија који би требало да укључе, али да се не ограниче на, неизвршење обавеза учесника и придружених компанија што би генерисало највећу агрегатну обавезу плаћања у екстремним али вјероватним тржишним условима. | П.7.3.1: Како платни систем одређује износ ликвидних средстава у свим релевантним валутама за извршење истог дана и, гдје је прикладно, унутардневног или вишедневног поравнања обавеза плаћања? Које потенцијалне сценарије стреса (укључујући, али не ограничавајући се на, неизвршење обавеза учесника и његових повезаних друштава који би генерисали највећу агрегатну обавезу плаћања у екстремним, али вјероватним тржишним условима) користи платни систем да донесе ову одлуку?  П.7.3.2: Која је процијењена величина мањка ликвидности у свакој валути коју би платни систем требао покрити? |
| Кључно разматрање 4  У сврху испуњавања минималне обавезе ликвидних ресурса, подобни ликвидни ресурси платног система у свакој валути укључују готовину код централне банке и комерцијалних банака високог рејтинга, линије кредита, девизних свопова или реоткупа, као и веома утрживи колатерал који се држи на чувању и инвестиције које су расположиве и конвертибилне у готовину са претходно договореним и веома поузданим аранжманима финансирања, чак и у екстремним или вјероватним тржишним условима. Ако платни систем има приступ рутинском кредиту у централној банци, платни систем може рачунати тај приступ као дио минималне обавезе у оној мјери у којој има колатерал који је подобан за залагање (или извршавање других одговарајућих облика трансакција) са релевантном централном банком. Сви такви ресурси би требало да буду на располагању када су потребни. | **Величина и састав одговарајућих ликвидних ресурса**  П.7.4.1: Која је величина и састав квалификованих ликвидних ресурса платног система у свакој валути коју држи платни систем? На који начин и у ком временском оквиру се ови ликвидни ресурси могу ставити на располагање платном систему? |
| **Расположивост и покриће одговарајућих ликвидних ресурса**  П.7.4.2: Које је унапријед договорене аранжмане финансирања успоставио платни систем за претварање својих лако доступних колатерала и улагања у готовину? Како је платни систем утврдио да би ови аранжмани били врло поуздани у екстремним, али вјероватним тржишним условима? Да ли је платни систем идентификовао потенцијалне препреке за приступ својим ликвидним ресурсима?  П.7.4.3: Ако платни систем има приступ рутинском кредиту у централној банци издаваоца, који је релевантни капацитет задуживања платног система за испуњавање минималних захтјева за ликвидним ресурсима у тој валути?  П.7.4.4: У којој мјери величина и доступност квалификованих ликвидних ресурса платног система покривају идентификоване минималне захтјеве за ресурсима ликвидности у свакој валути како би се извршило измирење обавеза плаћања на вријеме? |
| Кључно разматрање 5  Платни систем може допунити одговарајуће ликвидне ресурсе другим облицима ликвидних ресурса. Ако платни систем то уради, онда ови ликвидни ресурси треба да буду у облику активе која ће вјероватно бити погодна за продају или прихватљива као колатерал за кредитне линије, свопове или реоткуп на ad hoc основи након неизвршења обавеза, чак и ако се то не може унапријед организовати на поуздан начин или гарантовати у екстремним тржишним условима. Ако платни систем нема приступ рутинском кредиту централне банке, треба да узме у обзир који колатерал се обично прихвата од стране релевантне централне банке, јер таква средства ће вјероватније бити ликвидна у стресним околностима. Платни систем не би требало да сматра расположивост кредита централне банке за хитне случајеве дијелом свог плана ликвидности. | **Величина и састав додатних ликвидних ресурса**  П.7.5.1: Која је величина и састав свих додатних ликвидних ресурса доступних платном систему? |
| **Расположивост додатних ликвидних ресурса**  П.7.5.2: Како и на основу чега је платни систем утврдио да ће ова имовина вјероватно бити погодна за продају или прихватљива као колатерал за добијање релевантне валуте, чак и ако се то не може поуздано унапријед договорити или гарантовати у екстремним тржишним условима?  П.7.5.3: Који се удио ове додатне имовине квалификује као потенцијални колатерал код релевантне централне банке?  П.7.5.4: У којим околностима би платни систем користио своје додатне ликвидне ресурсе прије или поред коришћења својих квалификованих ликвидних ресурса?  П.7.5.5: У којој мјери величина и доступност допунских ликвидних ресурса платног система, заједно с његовим квалификованим ликвидним ресурсима, покривају релевантне потребе за ликвидношћу идентификоване кроз његов програм тестирања на стрес за одређивање адекватности његових ресурса ликвидности (види кључно разматрање 8)? |
| Кључно разматрање 6  Платни систем треба да добије висок степен сигурности, кроз ригорозна правила о процјени, да свака страна која обезбјеђује минималне обавезне одговарајуће ликвидне ресурсе, било да је учесник у платном систему или спољна страна, има довољно информација да разумије и управља повезаним ризицима ликвидности и да има капацитет да уради што се тражи у складу са том обавезом. Ако је релевантно за процјену поузданости стране која обезбјеђује ликвидност везано за конкретну валуту, може се узети у обзир потенцијални приступ стране која обезбјеђује ликвидност кредиту централне банке. Платни систем треба да регуларно тестира своје процедуре за приступање ликвидним ресурсима код стране која обезбјеђује ликвидност. | **Употреба стране која обезбјеђује ликвидност**  П.7.6.1: Да ли платни систем користи пружаоца ликвидности како би испунио своје минимално потребне квалификоване ресурсе ликвидности? Ко су пружаоци ликвидности платног система? Како и на основу чега је платни систем утврдио да сваки од ових пружалаца ликвидности има довољно информација да разумије и да континуирано управља својим повезаним ризиком ликвидности у свакој релевантној валути, укључујући стресне услове? |
| **Поузданост стране која обезбјеђује ликвидност**  П.7.6.2: Како је платни систем утврдио да сваки од његових пружаоца ликвидности има капацитет да извршава своје обавезе у свакој релевантној валути на континуираној основи?  П.7.6.3: Како платни систем узима у обзир потенцијални приступ пружаоца ликвидности кредиту у централној банци?  П.7.6.4: Како платни систем редовно тестира благовременост и поузданост својих процедура за приступ својим ликвидним ресурсима код пружаоца ликвидности? |
| Кључно разматрање 7  Платни систем са приступом рачунима, услугама плаћања или услугама хартија од вриједности код централне банке треба да користи ове услуге, гдје је то практично, за побољшање управљања ризиком ликвидности. | П.7.7.1: У којој мјери платни систем тренутно има, те да ли је платни систем квалификован да добије приступ рачунима, услугама плаћања и услугама хартија од вриједности у свакој релевантној централној банци који би се могли користити за обављање њених плаћања и поравнања и за управљање ризицима ликвидности у свакој релевантној валути?  П.7.7.2: У којој мјери платни систем користи сваку од ових услуга у свакој релевантној централној банци за обављање својих плаћања и поравнања и за управљање ризицима ликвидности у свакој релевантној валути?  П.7.7.3: Ако платни систем користи друге услуге осим оних које пружају релевантне централне банке, у којој мјери је платни систем анализирао потенцијал за побољшање управљања ризиком ликвидности проширењем коришћења услуга централне банке?  П.7.7.4: Које је, ако постоје, практичне или друге разлоге за проширење употребе релевантних услуга централне банке идентификовао платни систем? |
| Кључно разматрање 8  Платни систем треба да одреди износ и да редовно тестира да ли има довољно ликвидних ресурса кроз ригорозно тестирање на стрес. Платни систем треба да има јасне процедуре за извјештавање о резултатима тестова на стрес одговарајућих страна које доносе одлуке у платном систему и да користи те резултате за процјену адекватности и прилагођавање оквира за управљање ризиком ликвидности. У провођењу тестова на стрес, платни систем треба да размотри већи низ релевантних сценарија.  Сценарији треба да укључе релевантне максималне вриједности историјских промјена цијена, промјена других тржишних фактора као што су детерминанте цијена и кривуље приноса, вишеструка неизвршења обавеза у разним временским хоризонтима, истовремени притисци у финансирању и тржишту активе и спектар сценарија за стрес са перспективом у будућности у разним екстремним али вјероватним тржишним условима. Сценарији такође треба да узму у обзир концепт и рад платног система, да укључе сва лица која могу представљати материјалне ризике ликвидности за платни систем (као што су банке за поравнање, ностро агенти, депозитарске банке, стране које обезбјеђују ликвидност и повезани платни систем), и гдје је адекватно, обухватити вишедневни период. У свим случајевима, платни систем треба да документује подржавајуће аргументе за, и треба да има одговарајуће аранжмане управљања који су повезани са износом и обликом укупних ликвидних ресурса које одржава. | **Програм тестирања на стрес**  П.7.8.1: Како платни систем користи тестирање нa стрес да би одредио износ и тестирао да ли има довољно својих ликвидних ресурса у свакој валути? Колико често платни систем тестира своје ликвидне ресурсе?  П.7.8.2: Који је процес за континуирано извјештавање о резултатима тестова нa стрес ликвидности платног система одговарајућим доносиоцима одлука у платном систему, у сврху подршке њиховој правовременој евалуацији и прилагођавању величине и састава средстава ликвидности платног система и оквира за управљање ризиком ликвидности? |
| **Сценарији тестирања на стрес**  П.7.8.3: Који се сценарији користе у тестовима отпорности на стрес и у којој мјери узимају у обзир комбинацију максималних историјских промјена цијена, промјена других тржишних фактора, као што су детерминанте цијена и криве приноса, вишеструка неизвршења обавеза у разним временским хоризонтима, истовремени притисци на тржишту финансирања и имовине, и спектар сценарија стреса који гледају у будућност у разним екстремним, али вјероватним тржишним условима?  П.7.8.4: У којој мјери сценарији и тестови нa стрес узимају у обзир посебну структуру плаћања и намире платног система (на примјер, бруто у реалном времену или одложено нето; са или без гаранције намирења) и ризик ликвидности који директно сносе платни систем и/или његови учесници?  П.7.8.5: У којој мјери сценарији и тестови отпорности на стрес узимају у обзир природу и величину потреба за ликвидношћу и повезане изворе ризика ликвидности, који настају у платном систему да на вријеме измири своје обавезе плаћања, укључујући потенцијал да појединачни учесници и њихова повезана друштва могу играти вишеструке улоге у односу на платни систем? |
| **Преглед и потврда**  П.7.8.6: Колико често платни систем процјењује ефективност и примјереност претпоставки и параметара теста на стрес? На који начин програм теста на стрес платног система узима у обзир различите увјете, као што су изненадно и значајно повећање промјењивости позиције и цијене, концентрација позиције, промјена тржишне ликвидности и ризик модела укључујући промјену параметара?  П.7.8.7: Како платни систем потврђује свој модел управљања ризиком? Колико често врши ову провјеру?  П.7.8.8: Гдје и у којој мјери платни систем документује своје образложење за подршку и своје аранжмане управљања који се односе на износ и облик својих укупних ликвидних ресурса? |
| Кључно разматрање 9  Платни систем треба да успостави експлицитна правила и процедуре које омогућавају платном систему да изврши поравнање истог дана и гдје је могуће, дневно или вишедневно, обавеза плаћања на вријеме које слиједи након било којег појединачног или комбинованог неизвршења обавеза међу учесницима. Ова правила и процедуре треба да се односе на непредвиђене и потенцијално непокривене недостатке ликвидности и требало би да имају за циљ избјегавање поништења, опозивања или одгађања поравнања обавеза плаћања истог дана. Ова правила и процедуре треба такође да укажу на процес платног система за обезбјеђење ресурса ликвидности који може користити у току стресног догађаја, тако да може наставити да ради на сигуран начин. | **Поравнање истог дана**  П.7.9.1: Како правила и процедуре платног система омогућавају да на вријеме измири обавезе плаћања након било каквог појединачног или комбинованог неизвршења обавеза међу његовим учесницима?  П.7.9.2: Како правила и процедуре платног система рјешавају непредвиђене и потенцијално непокривене недостатке ликвидности и избјегавају поништавање, опозив или одгађање измирења обавеза плаћања истог дана? |
| **Обезбјеђење ресурса ликвидности**  П.7.9.3: Како правила и процедуре платног система омогућавају надопуњавање свих ресурса ликвидности који се користе током стресног догађаја? |

|  |  |
| --- | --- |
| **Принцип 8. Коначност поравнања**  Платни систем треба обезбиједити јасно и одређено коначно поравнање, најкасније до краја дана на датум валуте. Када је то потребно или пожељно, платни систем треба обезбиједити финално поравнање у току дана или у реалном времену. | |
| Кључно разматрање 1  Правила и процедуре платног система требају јасно дефинисати тачку у којој је поравнање коначно. | **Тачка коначности поравнања**  П.8.1.1: У ком тренутку је измирење плаћања, инструкције за пренос или друге обавезе коначно, што значи неопозиво и безусловно? Да ли је тачка коначности поравнања дефинисана и документована? Како и коме се ове информације објављују?  П.8.1.2: Како правни оквир и правила платног система, укључујући примјењиве законе о несолвентности, признају извршење плаћања, инструкција о преносу или друге обавезе између платног система и његових учесника или између учесника?  П.8.1.3: Како платни систем показује да постоји висок степен правне сигурности да ће се коначност постићи у свим релевантним јурисдикцијама (на примјер, прибављањем добро образложеног правног мишљења)? |
| **Коначност у случају повезаности са другим платним системом**  П.8.1.4: Како платни систем осигурава коначност поравнања у случају веза са другим платним системом? |
| Кључно разматрање 2  Платни систем треба завршити финално поравнање не касније од краја датума валуте, а по могућности у току дана или у реалном времену да би се смањио ризик поравнања. Систем великих плаћања би требао размислити о усвајању начина рада БПРВ или вишеструке batch обраде података у току дана поравнања. | **Финално поравнање на датум валуте**  П.8.2.1: Да ли је платни систем дизајниран да заврши коначно поравнање на датум валуте (или поравнање истог дана)? Како платни систем осигурава да до коначног поравнања дође најкасније до краја датума валуте?  П.8.2.2: Да ли је платни систем икада доживио одгађање коначног поравнања на сљедећи радни дан што није било предвиђено његовим правилима, процедурама или уговорима? Ако јесте, под којим околностима? Ако је одгађање резултат поступака платног система, који су кораци подузети да се спријечи слична ситуација у будућности? |
| **Финално поравнање у току дана или у реалном времену**  П.8.2.3: Да ли платни систем обезбјеђује коначно поравнање унутар дана или у реалном времену? Ако да, како? Како се учесници обавјештавају о коначном поравнању?  П.8.2.4: Ако се поравнање догоди кроз вишеструку обраду, која је учесталост серија и у ком временском оквиру оне раде? Шта се дешава ако учесник нема довољно средстава или хартија од вриједности (ако се користе) у тренутку поравнања? Да ли се трансакције уносе у сљедећу групу? Ако је тако, какав је статус тих трансакција и када би оне постале коначне?  П.8.2.5: Ако се поравнање не врши унутар дана или у реалном времену, како систем великих плаћања разматра увођење неког од ових модалитета (БПРВ или вишеструке batch обраде података)? |
| Кључно разматрање 3  Платни систем би требао јасно дефинисати тачку након које непоравната плаћања, инструкције о трансферу, или друге обавезе не могу бити опозване од стране учесника. | П.8.3.1: Како платни систем дефинише тачку у којој учесник не може опозвати непоравната плаћања, инструкције о трансферу или друге обавезе? Како платни систем забрањује једнострано опозив прихваћених и непоравнатих плаћања, инструкција о трансферу или обавеза након тог времена?  П.8.3.2: Под којим околностима се инструкција или обавеза коју је систем прихватио за поравнање и даље може опозвати (на примјер, обавезе на чекању)? Како се може опозвати непоравната инструкција за плаћање или пренос? Ко може опозвати непоравнате инструкције за плаћање или пренос?  П.8.3.3: Под којим условима платни систем дозвољава изузетке и продужења рока за опозив?  П.8.3.4: Гдје платни систем дефинише ове информације? Како и коме се ове информације објављују? |

|  |  |
| --- | --- |
| **Принцип 9. Новчана поравнања**  Платни систем треба обављати новчана поравнања у новцу централне банке гдје је то практично и изводљиво. Ако новац централне банке није коришћен, платни систем треба минимизирати и стриктно контролисати кредитни ризик и ризик ликвидности који долази из коришћења новца комерцијалне банке. | |
| Кључно разматрање 1  Платни систем треба обављати новчана поравнања у новцу централне банке гдје је то практично и изводљиво да избјегне кредитни ризик и ризик ликвидности. | П.9.1.1: Како платни систем обавља новчана поравнања? Ако платни систем врши поравнање у више валута, како платни систем обавља поравнање новца у свакој валути?  П.9.1.2: Ако платни систем не врши поравнање новцем централне банке, зашто се он не користи? |
| Кључно разматрање 2  Ако није коришћен новац централне банке, платни систем би требао обавити своја новчана поравнања користећи средство поравнања са малим или никаквим кредитним ризиком и ризиком ликвидности. | П.9.2.1: Ако се новац централне банке не користи за поравнање, како платни систем процјењује кредитни ризик и ризик ликвидности средстава за поравнање?  П.9.2.2: Ако платни систем врши поравнање новцем комерцијалне банке, како платни систем бира своје банке за поравнање? Који су специфични критеријуми одабира које платни систем користи? |
| Кључно разматрање 3  Ако платни систем врши поравнање у новцу комерцијалне банке, треба надгледати, управљати и ограничити кредитни ризик и ризик ликвидности који произилази из банака поравнања. Посебно, платни систем треба утврдити и пратити поштивање строгих критеријума за своје комерцијалне банке, који, између осталог укључују, њихове регулативе и супервизије, бонитета, капитализације, приступа ликвидности, и оперативне поузданости.  Платни систем треба такође пратити и управљати концентрацијом кредитне изложености и изложености ликвидности према банкама поравнања. | П.9.3.1: Како платни систем прати да се банка/е за поравнање придржавају критеријума коришћених за одабир? На примјер, како платни систем оцјењује регулативу банака, надзор, кредитну способност, капитализацију, приступ ликвидности и оперативну поузданост?  П.9.3.2: Како платни систем прати, управља и ограничава своје кредитне ризике и ризике ликвидности који произилазе из комерцијалних банака за поравнање? Како платни систем прати и управља концентрацијом кредитне и ликвидносне изложености према овим банкама?  П.9.3.3: Како платни систем процјењује своје потенцијалне губитке и притиске ликвидности, као и оне својих учесника, ако дође до пропасти његове највеће банке за поравнање? |
| Кључно разматрање 4  Ако платни систем води новчана поравнања у својим властитим књигама, треба минимизирати и стриктно контролисати свој кредитни ризик и ризик ликвидности. | П.9.4.1: Ако платни систем обавља новчана поравнања у својим књигама, како минимизира и стриктно контролише своје кредитне ризике и ризике ликвидности? |
| Кључно разматрање 5  Правни аранжмани и уговори платног система са било којом банком поравнања требају јасно навести када се очекује извршење трансфера у књигама појединачних банака поравнања, да су трансфери финални када се изврше и да примљена средства требају бити преносива чим прије, најкасније до краја дана, а идеално у току дана, да би се омогућило платном систему и његовим учесницима да управљају кредитним ризиком и ризиком ликвидности. | П.9.5.1: Да ли у правним споразумима платног система са његовим банкама за поравнање стоји када се трансфери одвијају, да су трансфери коначни када се изврше и да су примљена средства преносива?  П.9.5.2: Да ли су примљена средства преносива најкасније до краја дана? Ако не, зашто? Јесу ли преносиви унутар дана? Ако не, зашто? |

|  |  |
| --- | --- |
| **Принцип 12. Системи поравнања размјене обавеза**  Ако платни систем подмирује трансакције које укључују измирење двије повезане обавезе (на примјер, хартије од вриједности или трансакције у страној валути), требао би елиминисати главни ризик условљавањем коначног измирења једне обавезе коначним измирењем друге. | |
| Кључно разматрање 1  Платни систем који је систем поравнања размјене вриједности требао би елиминисати ризик принципијала, тј. губитка у трговању због могућности да једна уговорна страна испоручи своје уговорне обавезе, а да друга уговорна страна, не испуни своје уговорне обвезе, тако што ће осигурати да до коначног измирења једне обавезе дође ако и само ако дође до коначног измирења повезане обавезе, без обзира на то да ли се платни систем подмирује на бруто или нето основицу и када наступа коначност. | П.12.1.1: Како правни, уговорни, технички оквири и оквири управљања ризицима платног система осигуравају да коначно поравнање релевантних финансијских инструмената елиминише ризик принципијала, тј. губитка у трговању због могућности да једна уговорна страна испоручи своје уговорне обавезе, а да друга уговорна страна, не испуни своје уговорне обвезе? Које процедуре осигуравају да дође до коначног измирења једне обавезе ако и само ако дође до коначног измирења повезане обавезе?  П.12.1.2: Како се измирују повезане обавезе – на бруто основи (trade by trade) или на нето основи?  П.12.1.3: Да ли је коначност измирења повезаних обавеза истовремена? Ако не, који је рок правоснажности за обје обавезе? Да ли је вријеме између блокирања и коначног измирења обје обавезе сведено на минимум? Да ли су блокирана средства заштићена од потраживања треће стране? |

|  |  |
| --- | --- |
| **Принцип 13. Правила и процедуре за учесниково неизвршење плаћања**  Платни систем треба имати ефикасна и јасно дефинисана правила и процедуре да управља неизвршењем обавезе неког од учесника. Ова правила и процедуре требају бити сачињена тако да осигуравају да платни систем може на вријеме подузети акцију да апсорбује губитке и притиске ликвидности и настави да извршава своје обавезе. | |
| Кључно разматрање 1  Платни систем треба имати правила и процедуре које омогућавају платном систему да настави са извршењем својих обавеза у случају неизвршења обавеза неког од учесника, те уређују надопуну ресурса након неизвршења. | **Правила и процедуре за учесниково неизвршење обавеза**  П.13.1.1: Да ли правила и процедуре платног система јасно дефинишу догађај неиспуњавања обавеза (финансијско и оперативно неиспуњавање обавеза учесника) и метод за идентификацију неиспуњавања обавеза? Како су ови догађаји дефинисани?  П.13.1.2: Како се правила и процедуре платног система односе на сљедеће кључне аспекте неиспуњења обавеза учесника:  а) радње које платни систем може предузети када се прогласи неизвршење обавеза;  б) степен до којег су радње аутоматске или дискреционе;  ц) промјене уобичајене праксе поравнања;  д) управљање трансакцијама у различитим фазама обраде;  е) очекивани третман власничких и клијентских трансакција и рачуна;  ф) вјероватан редосљед радњи;  г) улоге, обавезе и одговорности различитих страна, укључујући и учеснике који нису пропустили обавезе; и  х) постојање других механизама који се могу активирати да спријече утицај неиспуњења обавеза? |
| **Коришћење финансијских ресурса**  П.13.1.3: Како правила и процедуре платног система омогућавају платном систему да одмах користи сва финансијска средства која држи за покривање губитака и спречавање притисака ликвидности који произлазе из неиспуњења обавеза, укључујући олакшице за ликвидност?  П.13.1.4: Како правила и процедуре платног система уређују редослијед којим се могу користити финансијска средства?  П.13.1.5: Како се правила и процедуре платног система односе на допуњавање ресурса након неиспуњења обавеза? |
| Кључно разматрање 2  Платни систем треба бити добро припремљен да примјени своја правила и процедуре за неизвршење обавеза, укључујући сваку одговарајућу дискрециону процедуру дефинисану његовим правилима. | П.13.2.1: Да ли менаџмент платног система има интерне планове који јасно разграничавају улоге и одговорности за рјешавање неиспуњења обавеза? Какви су то планови?  П.13.2.2: Коју врсту комуникационих процедура има платни систем да би благовремено дошао до свих релевантних заинтересованих страна, укључујући регулаторе, супервизоре и функцију надгледања?  П.13.2.3: Колико често се прегледају интерни планови за рјешавање неиспуњења обавеза? Какав је аранжман управљања око ових планова? |
| Кључно разматрање 3  Платни систем треба јавно објавити кључне аспекте својих правила и процедура за неизвршење обавеза. | П.13.3.1: Како се кључни аспекти платног система стандардних правила и процедура објављују јавности? Како се уређују:  а) околности у којима се може предузети радња;  б) ко може предузети те радње;  ц) обим радњи које се могу предузети, укључујући третман и власничких и клијентских позиција, средстава и имовине;  д) механизме за рјешавање обавеза платног система према учесницима који нису дужни; и  е) тамо гдје постоје директни односи с клијентима учесника, механизми који помажу у рјешавању обавеза учесника који није испунио обавезе према својим клијентима? |
| Кључно разматрање 4  Платни систем треба укључити своје учеснике и друге заинтересоване стране у тестирање и преглед процедура платног система за неизвршење обавеза, укључујући сваку процедуру затварања. Такво тестирање и преглед морају бити спроведени најмање једном годишње или након значајних промјена правила и процедура да би се осигурало да су практичне и ефикасне. | П.13.4.1: Како се платни систем ангажује са својим учесницима и другим релевантним заинтересованим странама у тестирању и ревизији процедура неиспуњења обавеза својих учесника? Колико често проводи такве тестове и прегледе? Како се користе резултати ових тестова? У којој мјери се резултати дијеле с одбором, комитетима за ризик и релевантним властима?  П.13.4.2: Који распон сценарија и процедура за потенцијално неизвршење обавеза учесника покривају ови тестови? У којој мјери платни систем тестира примјену начина рјешавања за своје учеснике? |

|  |  |
| --- | --- |
| **Принцип 15. Општи пословни ризик**  Платни систем треба идентификовати, пратити и управљати својим општим пословним ризиком и држати довољно ликвидне нето активе финансиране капиталом да покрије потенцијалне опште пословне губитке, тако да може наставити пословање и своје услуге, ако се ови губици остваре. Надаље, ликвидна нето актива треба све вријеме бити довољна да осигура опоравак или уредно затварање критичних послова и услуга. | |
| Кључно разматрање 1  Платни систем треба имати чврсте системе управљања и контроле да би идентификовао, пратио и управљао општим пословним ризиком, укључујући губитке настале из лошег извршења пословне стратегије, негативне готовинске токове и неочекиване и претјерано велике оперативне трошкове. | П.15.1.1: Како платни систем идентификује своје опште пословне ризике? Које опште пословне ризике је идентификовао платни систем?  П.15.1.2: Како платни систем континуирано прати и управља својим општим пословним ризицима? Да ли процјена пословног ризика платног система разматра потенцијалне ефекте на његов новчани ток и (у случају да је платни систем у приватном власништву) капитал? |
| Кључно разматрање 2  Платни систем треба држати ликвидну нето активу финансирану капиталом (као што су заједничке акције, резерве или друге задржане добити), тако да може наставити пословање и услуге у случају да направи опште пословне губитке. Износ нето ликвидне активе која се финансира оснивачким капиталом, а коју треба да држи платни систем, треба бити одређена њеним општим пословним ризиком и потребним временом за постизање опоравка пословања или уредног затварања критичних послова и услуга. | П.15.2.1: Да ли платни систем држи ликвидну нето имовину финансирану из капитала, тако да може наставити пословање и услуге у случају да направи опште пословне губитке?  П.15.2.2: Како платни систем израчунава износ ликвидне нето имовине финансиране власничким капиталом да би покрио своје опште пословне ризике? Како платни систем одређује дужину времена и повезане оперативне трошкове за постизање опоравка или уредног затварања критичних послова и услуга? |
| Кључно разматрање 3  Платни систем треба имати одржив план опоравка или уређен план за дјеловање код затварања критичних послова и услуга, те треба држати довољно ликвидних нето средстава финансираних нето капиталом да би се имплементирао овај план. Платни систем треба најмање држати ликвидна нето средства финансирана капиталом једнака барем полугодишњим текућим оперативним трошковима. Осим те имовине, платни систем држи средства за покривање неизвршења обавеза од стране учесника или других ризика који су покривени по принципима финансијских ресурса. Међутим, капитал који се држи по међународним стандардима капитала, базираним на ризику може бити укључен гдје је то релевантно да би се избјегли дупли захтјеви за капиталом. | **План за опоравак или уредно затварање**  П.15.3.1: Да ли је платни систем развио план за постизање опоравка или уредног затварања, према потреби? Ако јесте, шта овај план узима у обзир (на примјер, оперативне, технолошке и правне захтјеве за учеснике да успоставе и пређу на алтернативни аранжман)? |
| **Ресурси**  П.15.3.2: Који износ ликвидних нето средстава финансираних из капитала платни систем држи за потребе имплементације овог плана? Како платни систем утврђује да ли је овај износ довољан за такву имплементацију? Да ли је овај износ минимално једнак износу полугодишњих текућих оперативних трошкова платног система?  П.15.3.3: Како су ресурси намијењени за покривање пословних ризика и губитака одвојени од средстава намијењених за покривање неиспуњења обавеза учесника или других ризика покривених принципима финансијских ресурса?  П.15.3.4: Да ли платни систем укључује власнички капитал, који се држи у складу са међународним стандардима капитала заснованим на ризику, како би покрио опште пословне ризике? |
| Кључно разматрање 4  Средства која се држе за покривање општих пословних ризика, требају бити високог квалитета и довољне ликвидности (утржива) да би се омогућило платном систему да задовољи своје текуће и планиране оперативне трошкове према низу сценарија, укључујући и неповољне тржишне услове. | П.15.4.1: Какав је састав ликвидне нето имовине платног система финансиране власничким капиталом? Како ће платни систем претворити ову имовину (утржити) према потреби у новац уз мали или никакав губитак вриједности у неповољним тржишним условима?  П.15.4.2: На који начин платни систем редовно процјењује квалитет и ликвидност својих ликвидних нето средстава финансираних из капитала како би покрио своје текуће и планиране оперативне трошкове у низу сценарија, укључујући и неповољне тржишне услове? |
| Кључно разматрање 5  Платни систем треба имати одржив план за прибављање додатног капитала ако његов капитал падне близу или испод потребног износа. Овај план треба бити одобрен од стране Управног одбора и редовно ажуриран. | П.15.5.1: Да ли је платни систем развио план за прибављања додатног капитала (докапитализацију)? Које су главне карактеристике плана платног система за прибављање додатног капитала ако његов капитал падне близу или испод потребног износа?  П.15.5.2: Колико често се план за прибављање додатног капитала прегледа и ажурира?  П.15.5.3: Која је улога управног одбора платног система (или еквивалента) у разматрању и одобравању плана платног система за прибављање додатног капитала ако је потребно? |

|  |  |
| --- | --- |
| **Принцип 16. Ризик скрбништва и инвестициони ризик**  Платни систем треба да заштити своју имовину и имовину својих учесника и минимизира ризик од губитка и кашњења у приступу тој имовини. Инвестиције платног система требале би бити у инструменте с минималним кредитним, тржишним и ризиком ликвидности. | |
| Кључно разматрање 1  Платни систем треба да држи имовину и имовину својих учесника у надзираним и регулисаним субјектима који имају чврсте рачуноводствене праксе, процедуре чувања и интерне контроле које у потпуности штите ову имовину. | П.16.1.1: Ако платни систем користи скрбнике, како платни систем бира своје скрбнике? Које специфичне критеријуме одабира платни систем користи, укључујући надзор и регулацију ових субјеката? Како платни систем прати придржавање ових критеријума од стране скрбника?  П.16.1.2: Како платни систем потврђује да ови субјекти имају снажне рачуноводствене праксе, процедуре чувања и интерне контроле које у потпуности штите његову имовину и имовину учесника? |
| Кључно разматрање 2  Платни систем треба да има брз приступ својој имовини и имовини коју обезбјеђују учесници, када је то потребно. | П.16.2.1: Како је платни систем утврдио да има чврст правни основ за подршку спровођењу својих интереса или власничких права у имовини која се држи код скрбника?  П.16.2.2: Како платни систем осигурава да има брз приступ својој имовини, укључујући хартије од вриједности које се држе код скрбника у другој временској зони или законској јурисдикцији, у случају неиспуњавања обавеза учесника? |
| Кључно разматрање 3  Платни систем би требао процијенити и разумјети своју изложеност према својим скрбничким банкама, узимајући у обзир пуни обим својих односа са сваком од њих. | П.16.3.1: Како платни систем процјењује и разумије своју изложеност према својим скрбничким банкама? У управљању тим изложеностима, како узима у обзир пуни обим свог односа са сваком скрбничком банком? На примјер, да ли платни систем користи више скрбника за чување своје имовине како би диверзифицирао изложеност скрбницима? Како платни систем прати концентрацију изложености ризику према својим скрбничким банкама? |
| Кључно разматрање 4  Инвестициона стратегија платног система треба да буде у складу са његовом укупном стратегијом управљања ризицима и у потпуности објављена учесницима, а инвестиције треба да буду осигуране од стране висококвалитетних дужника или су потраживања од њих. Ове инвестиције би требало да омогуће брзу ликвидацију са малим, или никаквим негативним утицајем на цијену. | **Инвестициона стратегија**  П.16.4.1: Како платни систем осигурава да је његова инвестициона стратегија у складу са цјелокупном стратегијом управљања ризиком? Како и коме платни систем објављује своју стратегију улагања?  П.16.4.2: Како платни систем континуирано осигурава да су његове инвестиције осигуране од стране висококвалитетних дужника или су потраживања од њих? |
| **Карактеристике ризика улагања**  П.16.4.3: Како платни систем разматра своју укупну изложеност према дужнику при одабиру инвестиција? Која улагања подлијежу ограничењима како би се избјегла концентрација изложености кредитном ризику?  П.16.4.4: Да ли платни систем улаже средства учесника у хартије од вриједности издате од стране учесника или у хартије од вриједности учесникових повезаних друштава?  П.16.4.5: Како платни систем осигурава да његове инвестиције омогућавају брзу ликвидацију са малим или никаквим негативним утицајем на цијену? |

|  |  |
| --- | --- |
| **Принцип 17. Оперативни ризик**  Платни систем треба идентификовати могуће изворе оперативног ризика, и унутрашње и спољне, и ублажити њихов утицај користећи одговорајуће системе, процедуре, политике и контроле. Системи требају бити тако дизајнирани да осигурају висок степен сигурности и оперативне поузданости, те требају имати адекватне и мјерљиве капацитете. Управљање наставком пословања мора имати за циљ поновно правовремено успостављање функција и извршење обавеза платног система, укључујући догађаје великих размјера или велике прекиде и сметње. | |
| Кључно разматрање 1  Платни систем треба успоставити снажан оквир за управљање оперативним ризиком са одговарајућим системима, политикама, процедурама и контролама да би се идентификовали и пратили оперативни ризици и да би се њима управљало. | **Идентификација оперативног ризика**  П.17.1.1: Које су политике и процеси платног система за идентификацију могућих извора оперативних ризика? Како процеси платног система идентификују могуће изворе оперативних ризика, без обзира да ли ти ризици потичу из интерних извора (на примјер, аранжмани самог система, укључујући људске ресурсе), или од учесника платног система, или неког другог екстерних извора?  П.17.1.2: Које изворе оперативних ризика је идентификовао платни систем? Које појединачне тачке неуспјеха у свом пословању је идентификовао платни систем? |
| **Управљање оперативним ризиком**  П.17.1.3: Како платни систем прати и управља идентификованим оперативним ризицима? Гдје су документовани ови системи, политике, процедуре и контроле? |
| **Политике, процеси и контроле**  П.17.1.4: Које политике, процесе и контроле користи платни систем, а које су дизајниране да осигурају да се оперативне процедуре спроводе на одговарајући начин? У којој мјери системи, политике, процеси и контроле платног система узимају у обзир релевантне међународне, националне и индустријске стандарде управљања оперативним ризиком?  П.17.1.5: Које су политике платног система за људске ресурсе за запошљавање, обуку и задржавање квалификованог особља и како такве политике ублажавају ефекте високе стопе флуктуације особља или ризика кључних особа? Како се политике управљања људским ресурсима и ризицима платних система баве превенцијом превара?  П.17.1.6: Како политике и процеси управљања промјенама и управљања пројектима платног система ублажавају ризике да промјене и велики пројекти ненамјерно утичу на несметано функционисање система? |
| Кључно разматрање 2  Управни одбор платног система треба јасно дефинисати улогу и одговорности за управљање оперативног ризика и треба примјењивати оквир за управљање оперативним ризиком платног система. Системи, оперативне политике, процедуре и контроле требају бити прегледане, бити предмет ревизије и тестиране периодично, а и након значајних промјена. | **Улоге, одговорности и оквир**  П.17.2.1: Како је управни одбор (или еквивалент) дефинисао кључне улоге и одговорности за управљање оперативним ризиком?  П.17.2.2: Да ли управни одбор (или еквивалент) платног система експлицитно прегледава и одобрава оквир управљања оперативним ризиком платног система? Колико често одбор прегледа и одобрава оквир управљања оперативним ризиком платног система? |
| **Преглед, ревизија и тестирање**  П.17.2.3: Како платни систем прегледа, ревидира и тестира своје системе, политике, процедуре и контроле, укључујући своје аранжмане за управљање оперативним ризиком са учесницима? Колико често платни систем проводи ове прегледе, ревизије и тестове са учесницима?  П.17.2.4: У којој мјери, гдје је релевантно, оквир управљања оперативним ризиком платног система подлијеже спољној ревизији? |
| Кључно разматрање 3  Платни систем треба имати јасно дефинисане циљеве оперативне поузданости и мора имати утврђене процедуре које су направљене за постизање ових циљева. | П.17.3.1: Који су циљеви оперативне поузданости платног система (квалитативни и квантитативни)? Гдје и како су документовани?  П.17.3.2: Како ови циљеви осигуравају висок степен оперативне поузданости?  П.17.3.3: Које су политике на снази, које су осмишљене за постизање циљева оперативне поузданости платног система како би се осигурало да платни систем предузима одговарајуће мјере према потреби? |
| Кључно разматрање 4  Платни систем треба имати скалабилан капацитет, адекватан да управља растућим обимом у стресним условима, а који је неопходан за остваривање циљева повезаним са нивоом услуге. | П.17.4.1: Како платни систем прегледа, врши ревизију и тестира скалабилност и адекватност свог капацитета за управљање, у најмању руку пројицираних волумена стреса? Колико често платни систем проводи те прегледе, ревизије и тестове?  П.17.4.2: Како се рјешавају ситуације у којима се превазилази оперативни капацитет? |
| Кључно разматрање 5  Платни систем треба имати свеобухватне политике за физичку и информациону сигурност, које рјешавају све потенцијалне рањивости и пријетње. | **Физичка сигурност**  П.17.5.1: Које су политике и процеси платног система, укључујући управљање промјенама и политике и процесе управљања пројектима, за континуирано рјешавање вјероватних извора физичких рањивости и пријетњи?  П.17.5.2: Да ли политике, процеси, контроле и тестирања платног система на одговарајући начин узимају у обзир релевантне међународне, националне и индустријске стандарде за физичку сигурност? |
| **Информациона сигурност**  П.17.5.3: Које су политике и процеси платног система, укључујући управљање промјенама и политике и процесе управљања пројектима, за континуирано рјешавање могућих извора рањивости и пријетњи у информационој сигурности?  П.17.5.4: Да ли политике, процеси, контроле и тестирање платног система на одговарајући начин узимају у обзир релевантне међународне, националне и индустријске стандарде информационе сигурности? |
| Кључно разматрање 6  Платни систем треба имати план за наставак пословања који обухвата догађаје који представљају значајан ризик за прекид активности, укључујући догађаје који могу проузроковати значајне поремећаје. Овај план треба укључивати коришћење секундарне локације и треба бити дизајниран тако да осигура да кључни системи информационе технологије (ИТ) могу почети функционисати у року од два сата након прекида. Овај план треба бити дизајниран тако да омогући платном систему да заврши поравнање до краја дана прекида, чак и у екстремним приликама.  Платни систем треба редовно да тестира те механизме. | **Циљеви плана за наставак пословања**  П.17.6.1: Како и у којој мјери план континуитета пословања платног система одражава циљеве, политике и процедуре које омогућавају брзи опоравак и правовремени наставак критичних операција након великог или значајног поремећаја? |
| **Изглед плана за наставак пословања**  П.17.6.2: Како и у којој мјери је план континуитета пословања платног система осмишљен тако да омогући критичним ИТ системима да наставе са радом у року од два сата након ометајућих догађаја, и да омогући платном систему да заврши поравнање до краја дана чак и у екстремним околностима?  П.17.6.3: Како је план за непредвиђене ситуације осмишљен да осигура да се статус свих трансакција може идентификовати на вријеме, у вријеме прекида, те ако постоји могућност губитка података, које су процедуре за рјешавање таквог губитка (на примјер, реконсилијација са учесницима или трећим лицима)?  П.17.6.4: Како процедуре управљања кризним ситуацијама платног система рјешавају потребу за ефикасном комуникацијом интерно и са кључним спољним заинтересованим странама и властима? |
| **Секундарна локација**  П.17.6.5: Како план континуитета пословања платног система укључује коришћење секундарне локације (укључујући осигуравање да секундарна локација има довољно ресурса, способности, функционалности и одговарајућег особља)? У којој мјери је секундарна локација лоцирана на довољној географској удаљености од примарне локације тако да има различит профил ризика?  П.17.6.6: Да ли је платни систем разматрао алтернативне аранжмане (као што су ручне, папирне процедуре или друге алтернативе) како би омогућио обраду временски критичних трансакција у екстремним околностима? |
| **Преглед и тестирање**  П.17.6.7: Како се континуитет пословања и аранжмани за непредвиђене ситуације платног система прегледају и тестирају, укључујући у погледу сценарија који се односе на значајне поремећаје? Колико често се ови аранжмани преиспитују и тестирају?  П.17.6.8: Како преглед и тестирање континуитета пословања и аранжмана за непредвиђене случајеве платног система укључује као релевантне учеснике платног система, пружаоце критичних услуга и повезане платне системе? Колико често су учесници платног система, критични пружаоци услуга и повезани платни системи укључени у преглед и тестирање? |
| Кључно разматрање 7  Платни систем треба идентификовати, пратити и управљати ризицима које кључни учесници, други платни системи и добављачи услуга могу представљати по његово функционисање. Такође, платни систем треба идентификовати, пратити и управљати ризицима које његово пословање може представљати другим платним системима. | **Ризици за пословање платног система**  П.17.7.1: Које ризике је платни систем идентификовао за своје пословање које произилазе од његових кључних учесника, других платних система и добављача услуга? Како и у којој мјери платни систем прати и управља овим ризицима?  П.17.7.2: Ако је платни систем ангажовао спољне добављаче услуга које су кључне за његово пословање, како и у којој мјери платни систем осигурава да операције критичног пружаоца услуга испуњавају исте захтјеве поузданости и наставка рада у непредвиђеним околностима, а које би морали испунити да су пружене интерно? |
| **Ризик за остале платне системе**  П.17.7.3: Како и у којој мјери платни систем идентификује, прати и ублажава ризике које може представљати за друге платне системе?  П.17.7.4: У којој мјери платни систем координише своје аранжмане о континуитету пословања са другим међузависним платним системима? |

|  |  |
| --- | --- |
| **Принцип 18. Приступ и услови учешћа**  Платни систем треба имати објективан, заснован на ризику и јавно објављен критеријум за учествовање, што омогућава фер и отворен приступ. | |
| Кључно разматрање 1  Платни систем треба дозволити фер и отворен приступ својим услугама, директним и, гдје је то релевантно, индиректним учесницима и другим платним системима, на основу услова за учешће заснованих на ризику. | **Критеријуми и услови за учешће**  П.18.1.1: Који су критеријуми и захтјеви платних система за учешће (као што су оперативни, финансијски и правни захтјеви)?  П.18.1.2: Како ови критеријуми и захтјеви омогућавају поштен и отворен приступ услугама платног система, директним и, гдје је релевантно, индиректним учесницима и другим платним системима, на основу услова за учешће заснованих на ризику? |
| Кључно разматрање 2  Захтјеви учешћа једног платног система требају бити оправдани у смислу сигурности и ефикасности платног система и тржишта коме служи, требају бити креирани према и у складу са специфичним ризиком платног система и јавно објављени. Пошто мора да одржава прихватљиве стандарде контроле ризика, платни систем треба настојати да успостави захтјеве који имају најмање рестриктиван утицај на приступ него што околности дозвољавају. | **Оправданост и аргументи за критеријум учешћа**  П.18.2.1: Како су захтјеви за учешће платног система оправдани у смислу сигурности и ефикасности платног система и његове улоге на тржиштима којима служи, те прилагођени и сразмјерни специфичним ризицима платног система?  П.18.2.2: Постоје ли захтјеви за учешће који нису засновани на ризику, али су прописани законом или прописима? Ако постоје, који су то захтјеви?  П.18.2.3: Да ли све врсте учесника подлијежу истим критеријумима приступа? Ако не, шта је образложење за различите критеријуме (на примјер, величина или врста активности, додатни захтјеви за учеснике који дјелују у име трећих страна и додатни захтјеви за учеснике који су нерегулисани субјекти)? |
| **Најмање рестриктиван приступ**  П.18.2.4: Како се ревидирају ограничења приступа и захтјеви, да би се осигурало да имају најмање рестриктиван приступ које околности дозвољавају, у складу са одржавањем прихватљивих контрола ризика? Колико често се проводи ова ревизија? |
| **Објављивање критеријума**  П.18.2.5: Како се критеријуми учешћа, укључујући ограничења у учешћу, јавно објављују? |
| Кључно разматрање 3  Платни систем треба надгледати усклађеност са својим условима учешћа на редовној основи и имати јасно дефинисане и јавно објављене процедуре за омогућавање суспензије, регулисан и несметан излазак учесника који је прекршио или више не испуњава услове учешћа. | **Праћење усклађености**  П.18.3.1: Како платни систем прати сталну усклађеност својих учесника са критеријумима приступа? Како су политике платног система креиране да осигурају да су информације које користи за праћење усклађености с критеријумима учешћа правовремене и тачне?  П.18.3.2: Које су политике платног система за провођење појачаног надзора или наметање додатних контрола учесника чији се профил ризика погоршава? |
| **Суспензија и несметан излаз из система**  П.18.3.3: Које су процедуре платног система за суспензију и уредан излазак учесника који прекрши или више не испуњава услове за учешће?  П.18.3.4: Како се процедуре платног система за суспензију и уредан излазак учесника објављују јавности? |

|  |  |
| --- | --- |
| **Принцип 19. Аранжмани индиректног учешћа**  Платни систем треба идентификовати, пратити и управљати материјалним ризицима платног система, који произилазе из аранжмана индиректног учешћа. | |
| Кључно разматрање 1  Платни систем треба осигурати да његова правила, процедуре и уговори омогуће да се прикупе основне информације о индиректном учешћу, да би идентификовао, пратио и управљао сваким битним ризиком по платни систем, који произилазе из аранжмана индиректног учешћа | **Аранжмани индиректног учешћа**  П.19.1.1: Да ли платни систем има аранжмане индиректног учешћа? Ако има, опишите ове аранжмане.  П.19.1.2: Како платни систем прикупља основне информације о индиректном учешћу? Које информације се прикупљају и колико често се ажурирају? |
| **Ризик за платни систем**  П.19.1.3: Како платни систем процјењује своје ризике који произлазе из ових аранжмана?  П.19.1.4: Које материјалне ризике је платни систем идентификовао, а који произлазе из аранжмана индиректног учешћа? Како је ублажио ове ризике? |
| Кључно разматрање 2  Платни систем треба утврдити битне зависности и везе између директних и индиректних учесника које могу утицати на платни систем | П.19.2.1: Како платни систем идентификује материјалне зависности између директних и индиректних учесника које би могле утицати на платни систем? |
| Кључно разматрање 3  Платни систем треба идентификовати индиректне учеснике који су одговорни за значајан омјер трансакција, које су процесиране од стране платног система и индиректних учесника чији је обим или вриједност трансакција велика у односу на капацитет директних учесника путем којих они приступају платном систему, а да би управљали ризиком који настаје из ових трансакција. | П.19.3.1: Да ли је платни систем идентификовао:  а) удио активности који сваки директни учесник обавља у име индиректних учесника у односу на капацитет директних учесника,  б) директне учеснике који дјелују у име материјалног броја индиректних учесника,  ц) индиректне учеснике одговорне за значајан удио промета у систему, и  д) индиректне учеснике чији су обим или вриједности трансакција велики у односу на капацитет директног учесника преко којег приступају платном систему, како би управљали ризицима који настају од ових трансакција?  П.19.3.2: Који ризици за платни систем настају и како платни систем управља овим ризицима који произлазе из кључних индиректних учесника? |
| Кључно разматрање 4  Платни систем треба редовно прегледати ризике које настају из аранжмана индиректног учешћа и треба преузети активности да их ублажи гдје је то потребно. | П.19.4.1: Које су политике платног система за преглед његових правила и процедура како би се умањили ризици за платни систем који произлазе из аранжмана индиректног учешћа? Колико често се проводи ова активност?  П.19.4.2: Које критеријуме користи платни систем да би одредио када су потребне активности за ублажавање? Како платни систем прати и ублажава своје ризике? |

|  |  |
| --- | --- |
| **Принцип 21. Ефикасност и ефективност**  Платни систем треба бити ефикасан и ефективан у испуњавању услова својих учесника и тржишта којем служи. | |
| Кључно разматрање 1  Платни систем треба бити тако организован да задовољи потребе учесника и тржишта којем служи, посебно, у погледу избора клириншких уговора и уговора поравнања, оперативне структуре, низа производа за које се врши клиринг, поравнање или евиденција и употреба технологије и процедура. | П.21.1.1: Како платни систем утврђује да ли његов дизајн (укључујући аранжман клиринга и поравнања, његову оперативну структуру, системе и технологије испоруке, те његове појединачне услуге и производе) узима у обзир потребе својих учесника и тржишта којима служи?  П.21.1.2: Како платни систем утврђује да ли испуњава захтјеве и потребе својих учесника и других корисника и наставља испуњавати те захтјеве како се мијењају захтјеви и потребе (на примјер, коришћењем механизама повратних информација)? |
| Кључно разматрање 2  Платни систем треба имати јасно дефинисане циљеве који су мјерљиви и које је могуће постићи, као што су они у подручју минималних нивоа услуга, очекивања у управљању ризиком и пословни приоритети. | П.21.2.1: Који су циљеви и задаци платног система у погледу ефективности његовог пословања?  П.21.2.2: Како платни систем осигурава да има јасно дефинисане циљеве који су мјерљиви и оствариви?  П.21.2.3: У којој мјери су циљеви постигнути? Које механизме платни систем има да то измјери и оцијени? |
| Кључно разматрање 3  Платни систем би требао имати успостављен механизам за редован преглед своје ефикасности и ефективности. | П.21.3.1: Које процесе и мјерила користи платни систем за процјену своје ефикасности и ефективности?  П.21.3.2: Колико често платни систем оцјењује своју ефикасност и ефективност? |

|  |  |
| --- | --- |
| **Принцип 22. Процедуре и стандарди комуникације**  Платни систем треба користити, или се барем прилагодити, међународно признатим процедурама и стандардима комуникације да би олакшао ефикасно плаћање, клиринг, поравнање и евидентирање. | |
| Кључно разматрање 1  Платни систем треба користити, или се барем прилагодити, међународно признатим процедурама и стандардима. | **Процедуре комуникације**  П.22.1.1: Да ли платни систем користи међународно прихваћену процедуру комуникације и, ако да, коју(е)? Ако не, како платни систем прилагођава међународно прихваћене комуникационе процедуре?  П.22.1.2: Ако се платни систем бави прекограничним операцијама, како оперативне процедуре, процеси и системи платног система користе или на други начин прилагођавају међународно прихваћене процедуре комуникације за прекограничне операције? |
| **Стандарди комуникације**  П.22.1.3: Да ли платни систем користи међународно прихваћен стандард комуникације, ако да, који(е)? Ако не, како се платни систем прилагођава међународно прихваћеним стандардима комуникације?  П.22.1.4: Ако се платни систем бави прекограничним операцијама, како оперативне процедуре, процеси и системи платног система користе или на други начин прилагођавају међународно прихваћене стандарде комуникације за прекограничне операције?  П.22.1.5: Ако се не користи ниједан међународни стандард, како платни систем прилагођава системе који преводе или конвертују формат поруке и податке из међународних стандарда у домаћи еквивалент и обрнуто? |

|  |  |
| --- | --- |
| **Принцип 23. Објављивање правила, основних процедура и тржишних података**  Платни систем мора имати јасне и свеобухватне процедуре и правила и треба обезбиједити довољно информација да омогући учесницима да стекну правилно разумијевање ризика и цијена и других материјалних трошкова које има учесник када учествује у платном систему. Сва релевантна правила и кључне процедуре морају се јавно објавити. | |
| Кључно разматрање 1  Платни систем треба усвојити јасне и свеобухватне процедуре и правила која су у потпуности предочена учесницима. Релевантна правила и главне процедуре требају такође бити објављене јавности. | **Правила и процедуре**  П.23.1.1: Који документи садрже правила и процедуре платног система? Како се ови документи објављују учесницима?  П.23.1.2: Како платни систем утврђује да су правила и процедуре јасни и свеобухватни? |
| **Објављивања**  П.23.1.3: Које информације садрже правила и процедуре платног система о процедурама које ће слиједити у нестандардним, иако предвидивим догађајима?  П.23.1.4: Како и коме платни систем објављује процесе које слиједи за промјену својих правила и процедура?  П.23.1.5: Како платни систем објављује релевантна правила и кључне процедуре јавности? |
| Кључно разматрање 2  Платни систем треба објавити јасан опис дизајна система и његовог функционисања, као и права и обавезе платног система и учесника, тако да учесници могу процијенити ризике са којима ће се сусрести учествујући у платном систему. | П.23.2.1: Који документи садрже информације о дизајну и раду система? Како и коме платни систем објављује дизајн и рад система?  П.23.2.2: Како и коме платни систем објављује степен дискреције коју може користити у погледу кључних одлука које директно утичу на рад система?  П.23.2.3: Које информације платни систем пружа својим учесницима о њиховим правима, обавезама и ризицима насталим учешћем у платном систему? |
| Кључно разматрање 3  Платни систем треба обезбиједити сву неопходну и одговарајућу документацију и обуку да олакша учесницима да разумију правила и процедуре платног система, те ризике с којима се суочавају из учешћа у платном систему. | П.23.3.1: Како платни систем својим учесницима олакшава разумијевање правила, процедура и ризика повезаних са учешћем?  П.23.3.2: Постоје ли докази да горе описана средства омогућавају учесницима да разумију правила, процедуре платног система и ризике с којима се суочавају због учешћа у платном систему?  П.23.3.3: У случају да платни систем идентификује учесника чије понашање показује неразумијевање правила платног система, процедура и ризика учешћа, које корективне радње подузима платни систем? |
| Кључно разматрање 4  Платни систем треба јавно објавити своје цијене на нивоу појединачних услуга које нуди, као и своје политике везано за све доступне попусте. Платни систем треба обезбиједити јасан опис наплаћених услуга у циљу поређења. | П.23.4.1: Да ли платни систем јавно објављује своје накнаде на нивоу својих појединачних услуга и политике везано за све доступне попусте? Како се ове информације објављују?  П.23.4.2: Како платни систем благовремено обавјештава учеснике и јавност о промјенама услуга и накнада?  П.23.4.3: Да ли платни систем даје опис својих услуга по цијени? Да ли ови описи дозвољавају поређење међу сличним платним системима?  П.23.4.4: Да ли платни систем објављује информације о својој технологији и процедурама комуникације, или било које друге факторе који утичу на трошкове пословања платног система? |
| Кључно разматрање 5  Платни систем треба редовно давати и јавно објављивати одговоре за CPSS-IOSCO „Оквир објављивања за инфраструктуру финансијског тржишта“. Платни систем такође треба, барем, објавити основне податке о обимима трансакција и вриједности трансакција. | П.23.5.1: Када је платни систем посљедњи пут одговорио на упитник CPSS-IOSCО „Оквир објављивања за инфраструктуру финансијског тржишта“? Колико често се ажурира? Да ли се ажурира након материјалних промјена у платном систему и његовом окружењу, те најмање сваке двије године?  П.23.5.2: Које квантитативне информације платни систем објављује јавности? Колико често се ове информације ажурирају?  П.23.5.3: Које друге информације платни систем објављује јавности?  П.23.5.4: Како платни систем објављује ове информације јавности? На ком језику (језицима) су објављене информације? |

**Прилог 2. „Принципи и кључна разматрања за процјену усклађености сходно класификацији платног система“**

Легенда:

**СЗПС** - Системски значајни платни системи

**ЗПС** - Значајни платни системи

**ОПС** - Остали платни системи

|  |  |  |  |  |
| --- | --- | --- | --- | --- |
| **ПРИНЦИПИ** | | **ПЛАТНИ СИСТЕМ** | | |
| **СЗПС** | **ЗПС** | **ОПС** |
| **Принцип 1. Правни основ** | | | | |
| Кључно разматрање 1 |  | X | X | X |
| Кључно разматрање 2 |  | X | X | X |
| Кључно разматрање 3 |  | X | X | X |
| Кључно разматрање 4 |  | X | X | X |
| Кључно разматрање 5 |  | X | X | X |
| **Принцип 2. Управљање** | | | | |
| Кључно разматрање 1 |  | X |  |  |
| Кључно разматрање 2 |  | X | X | X |
| Кључно разматрање 3 |  | X |  |  |
| Кључно разматрање 4 |  | X |  |  |
| Кључно разматрање 5 |  | X |  |  |
| Кључно разматрање 6 |  | X |  |  |
| Кључно разматрање 7 |  | X | X |  |
| **Принцип 3. Оквир за свеобухватно управљање ризиком** | |  |  |  |
| Кључно разматрање 1 |  | X | X | X |
| Кључно разматрање 2 |  | X |  |  |
| Кључно разматрање 3 |  | X |  |  |
| Кључно разматрање 4 |  | X |  |  |
| **Принцип 4. Кредитни ризик** | |  |  |  |
| Кључно разматрање 1 |  | X |  |  |
| Кључно разматрање 2 |  | X |  |  |
| Кључно разматрање 3 |  | X |  |  |
| Кључно разматрање 4 |  | X |  |  |
| **Принцип 5. Колатерал** | |  |  |  |
| Кључно разматрање 1 |  | X |  |  |
| Кључно разматрање 2 |  | X |  |  |
| Кључно разматрање 3 |  | X |  |  |
| Кључно разматрање 4 |  | X |  |  |
| Кључно разматрање 5 |  | X |  |  |
| Кључно разматрање 6 |  | X |  |  |
| **Принцип 7. Ризик ликвидности** | |  |  |  |
| Кључно разматрање 1 |  | X |  |  |
| Кључно разматрање 2 |  | X |  |  |
| Кључно разматрање 3 |  | X |  |  |
| Кључно разматрање 4 |  | X |  |  |
| Кључно разматрање 5 |  | X |  |  |
| Кључно разматрање 6 |  | X |  |  |
| Кључно разматрање 7 |  | X |  |  |
| Кључно разматрање 8 |  | X |  |  |
| Кључно разматрање 9 |  | X |  |  |
| **Принцип 8. Коначност поравнања** | |  |  |  |
| Кључно разматрање 1 |  | X | X | X |
| Кључно разматрање 2 |  | X |  |  |
| Кључно разматрање 3 |  | X | X | X |
| **Принцип 9. Новчана поравнања** | |  |  |  |
| Кључно разматрање 1 |  | X | X |  |
| Кључно разматрање 2 |  | X | X |  |
| Кључно разматрање 3 |  | X | X |  |
| Кључно разматрање 4 |  | X | X |  |
| Кључно разматрање 5 |  | X | X |  |
| **Принцип 12. Системи поравнања размјене обавеза** | |  |  |  |
| Кључно разматрање 1 |  | X |  |  |
| **Принцип 13. Правила и процедуре за учесниково неизвршење плаћања** | |  |  |  |
| Кључно разматрање 1 |  | X | X | X |
| Кључно разматрање 2 |  | X | X | X |
| Кључно разматрање 3 |  | X | X |  |
| Кључно разматрање 4 |  | X |  |  |
| **Принцип 15. Општи пословни ризик** | |  |  |  |
| Кључно разматрање 1 |  | X | X |  |
| Кључно разматрање 2 |  | X | X |  |
| Кључно разматрање 3 |  | X | X |  |
| Кључно разматрање 4 |  | X | X |  |
| Кључно разматрање 5 |  | X | X |  |
| **Принцип 16. Ризик скрбништва и инвестициони ризик** | |  |  |  |
| Кључно разматрање 1 |  | X |  |  |
| Кључно разматрање 2 |  | X |  |  |
| Кључно разматрање 3 |  | X |  |  |
| Кључно разматрање 4 |  | X |  |  |
| **Принцип 17. Оперативни ризик** | |  |  |  |
| Кључно разматрање 1 |  | X | X | X |
| Кључно разматрање 2 |  | X |  |  |
| Кључно разматрање 3 |  | X | X | X |
| Кључно разматрање 4 |  | X |  |  |
| Кључно разматрање 5 |  | X | X | X |
| Кључно разматрање 6 |  | X |  |  |
| Кључно разматрање 7 |  | X |  |  |
| **Принцип 18. Приступ и услови учешћа** | |  |  |  |
| Кључно разматрање 1 |  | X | X | X |
| Кључно разматрање 2 |  | X | X |  |
| Кључно разматрање 3 |  | X | X | X |
| **Принцип 19. Аранжмани индиректног учешћа** | |  |  |  |
| Кључно разматрање 1 |  | X |  |  |
| Кључно разматрање 2 |  | X |  |  |
| Кључно разматрање 3 |  | X |  |  |
| Кључно разматрање 4 |  | X |  |  |
| **Принцип 21. Ефикасност и ефективност** | |  |  |  |
| Кључно разматрање 1 |  | X | X | X |
| Кључно разматрање 2 |  | X |  |  |
| Кључно разматрање 3 |  | X |  |  |
| **Принцип 22. Процедуре и стандарди комуникације** | |  |  |  |
| Кључно разматрање 1 |  | X | X |  |
| **Принцип 23. Објављивање правила, основних процедура и тржишних података** | |  |  |  |
| Кључно разматрање 1 |  | X | X | X |
| Кључно разматрање 2 |  | X | X | X |
| Кључно разматрање 3 |  | X |  |  |
| Кључно разматрање 4 |  | X | X | X |
| Кључно разматрање 5 |  | X |  |  |